  Виталий Пронин 10-тӥ-15-тӥ гудырикошконэ Удмуртиын нырысьсэ ортчиз Йӧскалык спортъя но Олимпиадае пырисьтэм амалъёсъя Россиысь 6-тӥ фестиваль. Шаерамы люкаськылӥзы 42 улосысь 825 спортсменъёс. Удмуртилэсь данзэ утиз 165 спортсмен. Фото: udmurt.ruБадӟым ужрад усьтӥськиз Ижысь «Металлург» культурая дворецын. Отчы пыриськизы шаерысьтымы кивалтӥсьёс, дано спортсменкамы Галина Кулакова но кырӟась-верась коллективъёс. Ӵошатскон ортчиз «Спорт — норма жизни» федерал проект чотын. Удмуртилэн Правительствоезлэн Тӧроез Ярослав Семёнов ӵошатсконъёсты усьтон дыръя вань спортсменъёслы кужмо кариськыны сӥзиз. Шуиз: асьме фестивальын но адӟыны мед кылдоз Токиоын ортчем Олимпиадаын кадь яркыт вормонъёсты. — Пӧртэм выжы калыкъёслэн ӵошатсконъёссы спортэз азинтыны, калык кусыпъёсты юнматыны юртто, — шуиз Россиысь Спортъя министерствоысь специалист Игорь Павлюк. — Тросгес калык спортэн мед выроз: макем тазалыко луоз калык, сокем кужмогес луоз странамы. Спорт фестиваль арня пала кыстӥськиз. 16 амалъя ӵошатсконъёс ортчизы: армрестлинг, бильярд, шальыен шудон, гозы кыскан, самбо, сумо, спортивной ориентирование, воздушно-силовой атлетика, шар пальылон, пичи футбол, гиря ӝуткан, спорт эктон, тюрк калыклэн корэш нюръяськонэз, шашки, суй кужымез эскерон, бадӟым ӝӧк вылын хоккеен шудон. Тросэз ӵошатсконъёс Ижкарын ортчизы, куд-огез — мукет городъёсын но ёросъёсын. Кылсярысь, сумо — Воткаын, спортивной ориентирование — Якшур-Бӧдьяын, шальыен шудон — Сарапул ёросысь Сигаево черкогуртын. Удмуртиысь команда огъя зачётын 1-тӥ инты басьтӥз. 2-тӥ луиз Москваыськоманда, 3-тӥ — Дагестанысь. Асьмелэнъёс тужгес но устоесь вал шар пальылонын, шашкиен, пичи футболэн шудонын, гозы кысканын, гиря ӝутканын но армрестлингын. Удмуртиысь спортсменъёс 65 медаль утӥзы: 18 зарни, 27 азвесь, 20 бронза. Эграысь 20 аресъем Данил Ложкин армрестлингын зарни медаль утӥз. — Таӵе бадӟым фестивале нырысьсэ пыриськи, ӵошатсконъёс азьын кышканэ вал, но вожвылъяськыны кутски но, аслым осконэ будӥз. Эшшо но эшшо вормеме потӥз. Нуналлы быдэ мугор кыдатэме юрттӥз зарнияськыны, — шуэ Данил. Сарапулысь Тимур Каримовлы корэш нюръяськонын зарни утыны ӧзгес удалты. Ачиз янгышам: тушмонзэ тыбыр вылаз уськытэм, нош со понна, пе, корэшын ало. Озьы ке но Тимур шумпотэ 2-тӥ инты басьтэмезлы. Озьы ик та амалъя ӵошатсконын 2-тӥ инты басьтӥз на Удмуртиысь Руслан Набиев. 14-тӥ гудырикошконэ фестиваль йылпумъяськиз. Вормисьёсты ӟечкылаз Удмуртилэн Тӧроез Александр Бречалов. Со вераз: шаерамы бадӟым саклык висъяське спортлы, берло 4 ар куспын Удмуртиын кылдӥзы мугорез кыдатонъя 10 комплексъёс, 3 каток, 2 йӧ арена. Туэ ик Удмуртиын ортчыны кулэ на Россиысь студентъёслэн спорт фестивальзы но гурт удысъя вузъёсын дышетскисьёслэн спартакиадазы, уянъя Россилэн ӵошатсконэз. Юлия Турова  